1Yesu ya se Zhude fiige ki ni, Bɛtilɛhɛmu ni, saannaa Hɛrᴐdi caŋa ɲii ni. Wu nizexhᴐgᴐ ki na, a wᴐrᴐᴐ cɛvɛɛ pii di ba na y`iri Kilɛ-nᴐhᴐ na, na nᴐ Zheruzalɛmu ni. 2A p'i yegeŋɛ pye na: "Yawutuu wo saan we w'a se nimɛ ge, mii wu wa wɛ? W`ee ya wu wᴐrᴐ ɲa, na w`ee yaha Kilɛ-nᴐhᴐ ke na, na ba di ba wu pɛlɛ." 3Ba saannaa Hɛrᴐdi ya yee logo wɛ, a l'i wu ɲaha wᴐ fo xuuni, na fara Zheruzalɛmu shɛɛn bɛɛri na. 4A Hɛrᴐdi di saraya ɲaha shᴐᴐnrivɛɛ ɲuŋᴐfɛɛ, ni saliya karamᴐgᴐlᴐᴐ pu bɛɛri pinnɛ, na pu yege na: "Kirisa wemu wu ɲɛ Saan ni Izirayɛli wo Shᴐvᴐᴐ wu ge, mii wu d'a yaa na se wɛ?" 5A p'i wu ɲᴐ shᴐ na: "Zhude fiige ki ni Bɛtilɛhɛmu kulo li ni, bani Kilɛ tudunmᴐ w'a li ka na: 6'Mu Bɛtilɛhɛmu we wu wa Zhude fiige ki ni ge, mu wa Zhude fanha kulogoo ki bɛɛri nifɛnhɛfɛnhɛnɛ_ɛ dɛ, bani ɲuŋᴐfᴐgbᴐ wa na ba foro mu ni, wee na ba wu shi Izirayɛli wu naha."' 7Lee kadugo na a Hɛrᴐdi di wᴐrᴐᴐ cɛvɛɛ pu ŋmᴐhᴐ yiri, na pu yege xuuni, lee wᴐrᴐ li ɲaduun wu keree na. 8Na xhᴐ na pu tun kari Bɛtilɛhɛmu ni, na jo: "Yi shɛ le pubinnɛ le sha xuuni. Yi bu shɛ li ɲa, yi ba yi jo na mu, kᴐnhᴐ na bɛ di shɛ li pɛlɛ." 9Ba wᴐrᴐᴐ cɛvɛɛ p'a saan wu jomᴐ pu logo wɛ, na gari. P'a wᴐrᴐ lemu ɲa na pu yaha Kilɛ-nᴐhᴐ ki na ge, a lee wᴐrᴐ l'i doro pu ɲaha na, fo na shɛ nᴐ pubinnɛ li xuu wu ni, na yere wee xuu wu ɲuɲᴐ na. 10Wᴐrᴐᴐ cɛvɛɛ p'a lee wᴐrᴐ li ɲa tuun wemu ni ge, na funŋᴐ taan xuuni. 11Ba p'a j'e puga ki ni wɛ, na pubinnɛ le, ni li nu Mariyama ɲa. A p'i nuguro sin, na pubinnɛ li pɛlɛ, na pu yɛrɛyɛ ɲᴐ mugi, na pubinnɛ li kan sanni, ni pɛrɛwa yaŋmuyᴐ ya bɛ, yee ɲɛ nudanga yawurere, ni nudanga s`inmɛ pemu ɲɛ na mire ge. 12Lee kadugo na, a Kilɛ di pu kaala ŋmunᴐgᴐ ni na pu ganha bu guri zhɛ Hɛrᴐdi y'iri wɛ. A p'i gari pu fiige ni koo latii ni. 13Wᴐrᴐᴐ cɛvɛɛ pu nigaraga na a Kilɛ wo mɛlɛkɛ wa di wuyɛ shɛ Yusufu na ŋmunᴐgᴐ ni, na wu pye: "Y`iri, m'a baa kari ni pya wu ni wu nu wu ni Misira ni, m'a shɛ diin w`a fo di ba shɛ jo ni ma ni tuun wemu ni, bani Hɛrᴐdi na ba pya wu shaa di gbo." 14A Yusufu di y`iri kee piinuŋᴐ ki ni, na baa ni pya wu ni wu nu wu ni, na kari Misira ni. 15A p'i shɛ diin w`a fo na shɛ Hɛrᴐdi pye w'a xu. Kee keree k'a pye, kᴐnhᴐ Kafᴐᴐ Kilɛ ya jomᴐ pemu jo wu tudunmᴐ wu ɲᴐ ni ge, pee ɲᴐ di fa na: "Nɛ na ja wu yiri yeege Misira fiige ki ni." 16Hɛrᴐdi ya li ɲa na wᴐrᴐᴐ cɛvɛɛ p'a wu ɲᴐ faanna ge, a wu luu di y`iri xuuni. A wu sipyii tun kari na pu Bɛtilɛhɛmu ni wu t`aan kulogoo ki funabiire ti bɛɛri gbo, temu ti ɲɛ ti yee sanha doro shuun t`aan wɛ ge, wᴐrᴐᴐ cɛvɛɛ p'a tuun wemu shɛ ge, na bɛ ni wee ni. 17Wee tuun wu ni Kilɛ tudunmᴐᴐ Zheremi bi yemu jo ge, a yee ɲᴐ di fa. Wu bi jo na: 18"Sipyii ya mɛhɛɛ logo na foro Arama koomᴐ pu ni: Xuguŋᴐᴐ ni sipyaa. Arasɛli w'a wu nᴐhᴐpiire yamɛhɛɛ suu. Pu ya wu fɛhɛŋɛ ta kᴐnhᴐ wu luu di ɲiŋɛ wɛ, bani p'a xu xᴐ." 19Hɛrᴐdi nixhugo na a Kilɛ wo mɛlɛkɛ wa di wuyɛ shɛ Yusufu na ŋmunᴐgᴐ ni, na wu yaha Misira fiige ki ni. 20A wee mɛlɛkɛ wu jo: "Y`iri m'a guri ni pya wu ni wu nu wu ni Izirayɛli fiige ki ni, bani piimu pu bi pya wu shaa di gbo ge, pee ya xu." 21A Yusufu di y`iri, na guri ni pya wu ni wu nu wu ni Izirayɛli fiige ki ni. 22W'a logo na Arikilasi w'a tiin wu to Hɛrᴐdi wu tatɛɛngɛ ki ni, na pye Zhude fiige ki saan ge, a Yusufu di fya wu ya sᴐᴐ na shɛ w`a wɛ. A Kilɛ di wu funŋᴐ to ŋmunᴐgᴐ ni, na wu shɛ Galile fiige ki ni. 23A wu shɛ diin kulo la ni w`a lemu mɛgɛ ki ɲɛ na Nazarɛti ge, kᴐnhᴐ Kilɛ tudunmᴐᴐ pu bi yemu jo na Yesu na ba yiri Nazarɛti shɛn ge, yee ɲᴐ di fa.
Copyrighted Material
Learn More
bam_Latn eng_Latn eng_Latn